Ջորջ Սադովսկի (գիտնական)

**Ջորջ Սադովսկի** (անգլերեն՝  *George Sadowsky.* ), ամերիկացի համակարգչային գիտնական, ով աշխատել է մի շարք կազմակերպություններում, որոնք առնչվում են ինտերնետի առաջընթացին ամբողջ աշխարհում։

Նա հայտնի է զարգացող երկրների համար տասնամյակներ կատարած  աշխատանքով։ Այդ երկրներից շատերում հենց նա էր, որ իրականում բերեց ինտերնետը կամ դարձրեց մատչելի, կամ օգնեց փոխելու օրենսդրությունը, որպեսզի նվազագույնի հասցվեն պետական վերահսկողությունն ու կարգավորումը:

2013 թվականի օգոստոսի 3-ին Սադովսկին ընդգրկվել է Ինտերնետի փառքի սրահում:

2022 թվականի նոյեմբերի 9-ին նրան շնորհվել է Ջոն Փոսթելի անվան մրցանակ, որ բարձրագույն պարգև է ինտերնետի ասպարեզում։

## Կրթություն
* 1953–1957 Հարվարդի քոլեջ, մասնագիտացել է մաթեմատիկայի ոլորտում, A.B. 1957 թ.
* 1957–1958 Հարվարդի համալսարան, մաթեմատիկայի ասպիրանտուրա
* 1963–1966 Յեյլի համալսարան, տնտեսագիտության ասպիրանտուրա, մագիստրոսի աստիճան՝ 1965 թ., գիտությունների դոկտորի աստիճան՝ 1988 թ.

## Գործունեություն
Սադովսկու առաջին աշխատանքը եղել է Combustion Engineering, Inc.-ում (1958–1962), որտեղ աշխատել է որպես միջուկային բաժնի կիրառական մաթեմատիկոս և ծրագրավորող։ Այնուհետև նա գնացել է Յեյլի համալսարան (1962–1963), որտեղ պաշտոնավարել է որպես Յեյլի համակարգչային կենտրոնի գործառնությունների մենեջեր և տնտեսագիտության հետազոտող-օգնական։

Երեք տարի (1962–1965թթ.), երբ սովորում էր Յեյլի ասպիրանտուրայում, Սադովսկին եղել է պետական գործակալությունների և հետազոտական նախագծերի խորհրդատու: Օրինակ՝ ԱՄՆ գանձապետարանի հարկային վերլուծության գրասենյակում նա ներմուծել է համակարգիչների օգտագործումը եկամուտների գնահատման համար և մշակել համակարգչային  միկրովերլուծական մոդելավորման խոշոր մոդել՝ վերլուծելու 1964 թվականի Եկամուտների ակտի նախնական տարբերակների եկամուտներն ու բաշխման ազդեցությունները:

Այնուհետև աշխատանքի է անցել Բրուքինգսի ինստիտուտում (1966–1970), որտեղ եղել է համակարգչային կենտրոնի տնօրեն և ավագ գիտաշխատող։

Հաջորդ երեք տարիները Սադովսկին անցկացրել է The Urban Institute- ում՝ որպես հետազոտական անձնակազմի ավագ անդամ:

1973 թվականին գործի է անցել Միավորված ազգերի կազմակերպությունում, որտեղ աշխատել է մինչև 1986 թվականը որպես համակարգչային մեթոդների տեխնիկական խորհրդատու և միաժամանակ՝ որպես վիճակագրական ծառայության տնօրենի խորհրդական: Նա նաև երբեմն խորհրդատվական աշխատանք է կատարել պետական, հետազոտական և սոցիալական ծառայության գործակալությունների համար:

1986 թվականին Սադովսկին տեղափոխվել է Հյուսիսարևմտյան համալսարան, որտեղ մինչև 1990 թվականը եղել է ակադեմիական հաշվողական և ցանցային ծառայությունների տնօրեն:

Հաջորդ տասը տարիներին՝ մինչև 2000 թվականը, Սադովսկին աշխատել է Նյու Յորքի համալսարանում ՝ որպես ցանցային ծառայությունների տնօրեն և ակադեմիական հաշվողական հաստատության տնօրեն:

2001 թվականին նա դարձել է Global Internet Policy Initiative՝ GIPI / Համաշխարհային ինտերնետ քաղաքականության նախաձեռնություն նախագծի՝  գործադիր տնօրեն:

## Պաշտոնավարումներ
Սադովսկին 2005 թ. աշխատել է որպես նշանակված անունների և թվերի ինտերնետ կորպորացիայի (ICANN) առաջադրող հանձնաժողովի նախագահ:

Նա թվային քաղաքականության ինստիտուտի / Digital Policy Institute տնօրենների խորհրդի անդամ է և քարտուղար:

Ինչպես Վինթ Սերֆը, Սադովսկին 2002 թվականի մարտից մինչև 2012 թվականի հունվարը եղել է Բուլղարիայի նախագահ Գեորգի Պրվանովի տեղեկատվական տեխնոլոգիաների խորհրդատվական խորհրդի անդամ:

2005–2006 թթ.նա եղել է Ինտերնետ հասարակության ընտրական հանձնաժողովի անդամ,

Նա նաև ծառայում է Peoplink- ի տնօրենների խորհրդում և հանդիսանում է Bridge to Asia- ի խորհրդատուների նախագահության անդամ:

Սադովսկին արդյունավետ գործունեություն է ծավալել.նաև Ինտերնետ հասարակության հոգաբարձուների խորհրդում 1996–1999, 2000–2004 և կրկին 2020–2022 թվականներին։

2009 թվականի օգոստոսին նա ընդգրկվել է ICANN-ի խորհրդի կազմում: 2012 և 2015 թվականներին  վերընտրվել է այդ խորհրդի կազմում, իսկ նրա վերջին պաշտոնավարումն ավարտվել է 2018 թվականի հոկտեմբերին

## Ծանոթագրություններ

## Արտաքին հղումներ
* Սադովսկու կայքը
* PUNKCAST#33 - «Ինտերնետի ապագան» ISOC-NY ինտերնետային հեռարձակում - NYU - 2000 թվականի հունվարի 17 ( mp3 )

Կատեգորիա:1936 ծնունդներ
Կատեգորիա:ԱՄՆ-ի ինֆորմատիկայի ոլորտի գիտնականներ
Կատեգորիա:Ապրող անձինք
Կատեգորիա:Եյլի համալսարանի շրջանավարտներ